《兖州道中有怀南剑诸友》
明代·郑用渊

龙峰郁苍翠，剑水涵渊澄。五星聚奎躔，诸贤应运兴。

龟山浚其源，定夫阐其精。冰壶独莹彻，紫阳集大成。

远宗洙泗脉，近绍濂洛馨。寥寥四百载，吾道孰准绳。

皇风正清穆，酿化起朱程。江右真儒出，镡南豪杰生。

堂构既赫奕，正学复玲玲。愧余蹇不类，抠衣及门庭。

从兹邹鲁道，驱车向北行。吁嗟二三子，赋质良睿明。

毋徒空立雪，返照在惺惺。孔颜寻乐处，用舍总无情。

夙夜慎勉旃，勿凿尔性灵。

作者简介：郑用渊，顺德人。明世宗嘉靖四十三年（一五六四）举人。官松江府通判。事见清康熙《顺德县志》卷五。